**Turismul – călătorie sau formă de educație?**

*prof. dr. Cosmin Nicolae MIREA*

*prof. dr. Daniela PETRE*

*Colegiul Tehnologic ”Grigore Cerchez”, București*

**Introducere**

La o primă vedere, termenul *turism* induce proiectarea gândurilor spre plaje, soare, munte, relaxare, mâncare, agrement, tratament. Cu toate acestea, există turiști care asociază termenul *turism* cu biblioteci, studii, învățare și decoperire, perfecționare, dezvoltare profesională și socio-umană și altele asemenea. Aceste aspecte sunt arondate mai degrabă unui alt concept, și anume *educația*. Este drept că această categorie de turiști nu reprezintă categoria principală de turiști, în sensul că ei nu se încadrează în sfera turistului clasic, turistului de masă, ținând cont de scopul prinicipal al călătoriei, adică educația.

Prin îmbinarea termenilor *turism* și *educație* a luat naștere forma de turism intitulată *turism educațional*. Pentru a înțelege pe deplin ce înseamnă și cum se manifestă această formă de turism se impune un scurt periplu teoretic prin esența celor două concepte fondatoare.

**1. Turismul și educația**

Forma actuală a cuvântului ***turism*** apare întâia oară în anul 1811, în limba engleză, în Oxford English Dictionary (Leiper, 1983). Cu toate acestea, activitatea turistică își are începuturile în Antichitate, când oamenii călătoreau în scopuri religioase sau în scopuri de diverstisment (exemplu: luptele între gladiatori). Un prim înțeles al termenului *turism*, valabil și în prezent, este acela de călătorie în direcţie circulară (Korstanje & Busby, 2010). Pe baza afirmației anterioare se deduce faptul că activitatea turistică începe într-un anumit loc, de exemplu reședința turistului, și se încheie tot acolo. Însă este necear să se rețină faptul că doar nevoia de a consuma servicii turistice se poate manifesta la reședința sau în localitatea de reședință a turistului, întrucât consumul turistic efectiv se manifestă în afara acesteia, adică acolo unde se prestează serviciile turistice. Aceste aspecte sunt surprinse și în definiția turismului. Drept urmare, turismul se definește prin prisma activităților desfășurate de turiști în timpul călătoriei, dar și în timpul sejururilor, în locuri din afara reședinței, pe o perioadă mai scurtă de 12 luni, având ca scop relaxarea, afacerile sau alte motive (Turcu & Weisz, 2008). Se observă că în definiția turismului sunt expuse mai multe condiții legate de locul desfășurării activității, perioada și scopul călătoriei. Cu siguranță este de bun augur ca educația să își facă loc printre motivele de călătorie ale turiștilor.

***Educația*** poate să fie în multe contexte elementul care face diferența. În lumea proverbială circulă o idee celebră a filozofului chinez Confucius, și anume ”Natura ne aseamănă. Educația ne deosebește” (Băcioiu, 2018). Pentru o dezvoltare uniformă a individului este nevoie de o educație permanentă. Mai precis, bazele educației să fie puse în cadrul familiei, în copilărie, apoi să continue în cadrul instituțiilor de învățământ și în cele din urmă să fie o preocupare continuă a individului, preocupare ce poate să se materializeze prin studiu individual și prin alegerea judicioasă a modelelor de bună practică. Astfel, putem deduce că educația individului poate să se realizeze și să se manifeste în cadrul a trei instituții: familia, școala, grupurile sociale și mediul înconjurător. Deși o mare parte dintre indivizi sunt mai apropiați de familie, de grupurile sociale și de mediul înconjurător, nu trebuie să se limiteze impactul pe care școala îl are asupra dezvoltării unei persoane, având în vedere că ”școala furnizează mijloacele esenţiale pentru adaptarea în lume şi pentru integrarea în societate” (Carcea, Dorofte, Tiron, Neagu, Buju, & Cărpuș Carcea, 2001). Altfel spus, instituțiile de învățământ pot reprezenta niște rampe și căi de acces pe care indivizii să le folosească pentru a pătrunde cu mai multă ușurință în societate.

Pe de altă parte, există voci care afirmă că educația nu este totul, în sensul că educația ”nu este o garanție a decenței, a prudenței sau a înțelepciunii” (Orr, 1991). Drept urmare, fără scopul de a teoretiza, se impune o întrebare destul de practică: La ce este de folos educația? Pentru a găsi răspunsul sau răspunsurile este folositor să reflectăm asupra următoarelor șase principii: 1. Educația face parte din mediul înconjurător, 2. Scopul educației nu este acela de a stăpâni materia, ci de a stăpâni propria persoană, 3. Cunoștințele sunt purtătoare de responsabilități, 4. Nu putem afirma că știm un anume lucru până nu înțelegem efectele pe care acel lucru le are asupra celorlalți, 5. Importanța informațiilor de ultim minut și puterea exemplelor asupra cuvintelor, 6. Modul în care are loc învățarea este la fel de important ca subiectul învățării (Orr, 1991). Cele șase principii sunt create în context școlar și în legătură cu sustenabilitatea, un concept de o importanță deosebită în zilele noastre.

Educația trebuie să reprezinte o cale de formare și manifestare a virtuților pentru fiecare turist în parte. Orice turist, indiferent că se supune motivelor clasice de călătorie sau motivului educațional, caută să își satisfacă nevoile turistice la un nivel cât mai ridicat din punct de vedere al calității.

***Calitatea*** trebuie să fie orientată spre cerințele clientului, adică spre cerințele turistului cu valențe de educabil, iar situația optimă este aceea de satisfacere sau de depășire a nevoilor sale (Everard, Morris, & Wilson, 2004). Pe de altă parte, orice demers educativ din cadrul organizației școlare trebuie să se afle sub egida conceptului de *calitate*. De-a lungul timpului s-au formulat foarte multe definiții pentru conceptul de *calitate*. Printre cele mai cunoscute și cuprinzătoare definiții ale calității se numără următoarele: ,,calitatea înseamnă conformitatea cu cerințele” (Crosby, 1987, citat în Hoyer & Hoyer, 2001, p. 54), ,,calitatea înseamnă satisfacția clienților” (Ishikawa, 1985; Deming, 1988, citați în Hoyer & Hoyer, 2001, pp. 55-57), ,,calitatea înseamnă caracteristicile produsului care satisfac nevoile clienților și înseamnă lipsa deficiențelor” (Juran, 1988, citat în Hoyer & Hoyer, 2021, p. 58). În context școlar calitatea poate fi privită ca un parametru cheie al semnificației sociale a educației și ca o trăsătură a rezultatelor activităților educaționale (Jamoliddinovich, 2022). Adaptând definițiile calității la activitățile desfășurate în organizațiile școlare se poate admite faptul că actul instructiv-educativ este de calitate în măsura în care se conformează cu cerințele impuse prin conținutul curriculumului/învățământului național, adică prin planurile cadru de învățământ, programele școlare și manualele școlare, dar și cu cerințele specifice ale educabililor. Totodată, produsul organizației școlare, adică actul instructiv-educativ, este de calitate în măsura în care caracteristicile sale satisfac nevoile educabililor și dacă este lipsit de deficiențe.

În măsura în care ***turismul educațional*** se realizează în cadrul organizațiilor școlare este necesar ca activitățile turistico-educaționale să respecte condițiile de calitate expuse anterior.

**2. Turismul educațional**

 Turismul educațional este o formă de turism care se supune definiției generale a turismului, însă are un scop specific, și anume dorința turistului de a învăța (Ritchie, 2003). Tinerii cu situații materiale foarte bune au fost inițiați în realitatea vremurilor lor prin intermediul călătoriilor în afara țării de proveniență încă din secolul al XVIII-lea. Această tendință a apărut în rândul nobilimii britanice și a luat denumirea de ***Grand Tour***, implicând un tânar britanic de origine nobiliară, un însoțitor al tânărului nobil și un itinerar bine stabilit (Zuelow, 2015). În timpul acestei călătorii, care dura câțiva ani și se defășura în destinații europene precum Franța, Elveția sau Germania, tânărul turist educațional învăța limbi străine, învăța să călărească și să mânuiască sabia, învăța să danseze și chiar să facă afaceri (Ritchie, 2003). Toate aceste aspecte implicau universități, oameni de știință, activități formale de învățare, dar și numeroase activități informale de învățare. Astfel, Grand Tour devine baza sau precursorul turismului educațional.

Ritchie (2003) scoate în evidență faptul că ***turismul educațional*** este format din două grupuri distincte de turiști: 1. ”Tourism first” (turiștii sunt motivați în primul rând de dorința de a călători, iar învățarea se află pe a doua poziție în topul motivațiilor), 2. ”Education first” (turiștii sunt motivați în primul rând de dorința de a învăța, iar dorința de a călători nu reprezintă motivația cheie). Turismul este în general o industrie experiențială. Drept urmare, turismul educațional implică diverse experiențe și este caracterizat prin: călătoria este axată intenționat pe educație, stilul de învățare este experiențial, călătoria este structurată în jurul unui program educațional (Pitman, Broomhall, McEwan & Majocha, 2010). Aceste caracteristici surprind esența turismului educațional.

Turismul educațional poate fi practicat de elevi, studenți, adulți și chiar seniori. Având în vedere motivul principal al călătoriei, și anume învățarea, trebuie precizat faptul că există și rezultate ale învățării specifice turismului educațional. Astfel, rezultatele învățării așteptate în urma practicării turismului educațional sunt: rezultate cognitive - măsoară cunoștințele care vor fi dobândite, rezultate afective - măsoară atitudini și moduri de gândire, rezultate comportamentale - măsoară abilitățile care vor fi dezvoltate (McGladdery & Lubbe, 2017). Rezultatele învățării sunt concepte fundamentale în educația formală și se regăsesc în unele documente de proiectare didactică și în standardele de pregătire profesională. Rezultatele învățării expuse anterior relevă pe deplin legătura dintre turism și educație și justifică existența distinctă a acestei forme de turism – turismul educațional.

**Concluzii**

Încă din cele mai vechi timpuri turismul a constituit într-o oarecare măsură o formă de educație, având în vedere faptul că turistul interacționează cu alte persoane, cu alte medii socio-culturale, cu alt mediu natural față de cele din localitatea sa de reședință. De asemenea, educația poate să reprezinte o motivație turistică, o motivație de a călători.

 Turismul educațional îmbină dorința de a învăța cu dorința de a călători, iar acest aspect poate să contribuie mai mult la dezvoltarea socio-profesională a turistului, în comparație cu practicarea altor forme de turism.

Prin prisma caracteristicilor și a rezultatelor dobândite în urma practicării sale, turismul educațional este expresia clară a faptului că activitatea turistică nu înseamnă doar a admira, a fotografia, a cumpăra, a se relaxa, a mânca. Pe de altă parte, educația poate să fie parte integrantă a oricărei activități turistice.

**Bibliografie**

1. Băcioiu, G. (2018). *Confucius: „Natura ne aseamănă. Educația ne deosebește”. Eseu tematic.* [Online] disponibil la: https://revistaderecenzii.com/confucius-natura-ne-aseamana-educatia-ne-deosebeste-eseu-tematic-de-alina-bacioiu/ [Accesat la 9 septembrie 2024].

2. Carcea, M. I., Dorofte, T., Tiron, E., Neagu, C., Buju, S., & Cărpuș Carcea, M. (2001). *Introducere în pedagogie. Manual pentru educația tehnică și profesională.* Iași: Editura Gheorghe Asachi.

3. Everard, B., Morris, G., & Wilson, I. (2004). *Effective School Management*. Londra: Paul Chapman Publishing.

4. Hoyer, R. W., & Hoyer, B. B. (2001). *What is quality? Learn how each of eight well-known gurus answers this quetion*. [Online] disponibil la: https://www.proquest.com/docview/214749408/fulltextPDF/2D45602408214B76PQ/1?accountid=50247&sourcetype=Magazines [Accesat la 8 septembrie 2024].

5. Jamoliddinovich, U. B. (2022), Fundamentals of Education Quality In Higher Education. *International Journal of Social Science & Interdisciplinary Research*, vol. 11 (1): 149-159.

6. Korstanje, M., & Busby, G. (2010), Understanding the Bible as the roots of physical displacement: the origin of tourism, *e-Review of Tourism Research (eRTR)*, vol. 8(3): 95-111.

7. Leiper, N. (1983), An Etymology of “Tourism”, *Annals of Tourism Research*, vol. 10: 277-281.

8. McGladdery, C. A., & Lubbe, B. A. (2017). *Rethinking educational tourism: proposing a new model and future directions.* [Online] disponibil la: https://repository.up.ac.za/bitstream/handle/2263/62536/McGladdery\_Rethinking\_2017.pdf [Accesat la 29 August 2024].

9. Orr, D. (1991). What is education for? Six myths about the foundations of modern education, and six new principles to replace them. In D. Dickinson, & L. MacRae-Campbell, *The Learning Revolution* (pp. 52-58). Context Institute.

10. Pitman, T., Broomhall, S., McEwan, J. & Majocha, E. (2010), “Adult learning in educational tourism”, *Australian Journal of Adult Learning*, vol. 50 (2): 219-238.

11. Ritchie, B. W. (2003). *Educational Tourism.* Clevedon: Channel View.

12. Turcu, D., & Weisz, J. (2008). *Economia Turismului.* Timișoara: Eurostampa.

13.Zuelow, E. (2015). ,,*A history of Modern Tourism*”. [Online] disponibil la: https://www.academia.edu/12112145/A\_History\_of\_Modern\_Tourism [Accesat la 9 septembrie 2024].